KIRJALLINEN KYSYMYS E-3059/01 esittäjä(t): Hiltrud Breyer (Verts/ALE) komissiolle. Taisteluhärkien kasvattamiseen myönnetyn tuen lakkauttaminen uusien havaintojen perusteella.



Virallinen lehti nro 115 E , 16/05/2002 s. 0220 - 0220



KIRJALLINEN KYSYMYS E-3059/01 esittäjä(t): Hiltrud Breyer (Verts/ALE) komissiolle (7. marraskuuta 2001) Aihe: Taisteluhärkien kasvattamiseen myönnetyn tuen lakkauttaminen uusien havaintojen perusteella Euroopan unioni tukee taisteluhärkien kasvattamista naudanlihan yhteisestä markkinajärjestelystä annetun asetuksen (EY) N:o 1254/1999(1) mukaisesti. Toistaiseksi tukea on perusteltu sillä, että kasvattaja ilmoittaa käyttötarkoituksen vasta kun palkkio on maksettu. Perustelu on kestämätön. Espanjan maatalousministeriö pitää yllä julkista rekisteriä (Libro Genealógico de la Raza Bovina de Lidia). Rekisteri otettiin käyttöön 12. maaliskuuta (ilmoitus Espanjan virallisessa lehdessä nro 69-21-3-90). Koska rekisteri on julkinen, kaikki viranomaiset voivat perehtyä siihen. Rekisteriin on merkittävä kaikki naudat, jotka päätyvät härkätaisteluihin tai härkäjuhliin (Festejos Taurinos -tapahtuma, jossa erään paikkakunnan väestö ajaa härkiä pitkin katuja ja rääkkää ne hitaasti hengiltä). Ellei eläintä ole merkitty rekisteriin, sitä ei saa ostaa eikä myydä, viedä maasta tai toimittaa härkätaisteluihin tai härkäjuhliin. Rekisteröinti on suoritettava syntymää seuraavan kuukauden 10 ensimmäisen päivän kuluessa (1.2.D kohta). Tämä osoittaa kiistattomasti, että naudan määränpää on vahvistettu jo peruuttamattomasti siinä vaiheessa kun EU-palkkio maksetaan, mikä tapahtuu eläimen ollessa 910 kuukauden ikäinen. Rekisteröinti kumotaan vasta eläimen kuoltua taistelussa. Kyseistä eläintä ei siis kasvateta lihan- tai maidontuotantoa varten. Yhteisö on siis saanut vääriä tietoja vähintään 11 vuoden ajan ja Euroopan veronmaksajat ovat siten osallistuneet aktiivisesti eläinrääkkäykseen. Katsooko komissio edellä mainitun kiistattoman todistusaineiston perusteella, että taisteluhärkien kasvattajille myönnettävien tukien maksaminen voidaan lakkauttaa välittömästi? (1) EYVL L 160, 26.6.1999, s. 21. Franz Fischlerin komission puolesta antama vastaus (3. joulukuuta 2001) Yhteisön lainsäädännössä säädetään muiden naudanlihantuottajien tulojen tukemiseksi toteuttavien toimien ohella urospuolisista nautaeläimistä maksettavan erityispalkkion myöntämisestä kastroimattomista nautaeläimistä yhden kerran yhdeksän kuukauden iästä lähtien. Palkkio myönnetään Espanjassa alueellisten ylärajojen puitteissa enintään 90:stä tähän ikäluokkaan kuuluvasta eläimestä kalenterivuotta ja tilaa kohti. Komission käytettävissä olevien tietojen mukaan niiden eläinten osuus, jotka päätyvät härkätiloilta taisteluhäriksi, on erittäin pieni verrattuna teurastamolle päätyvien eläinten määrään eikä ole yli 10 prosenttia laumasta. Vietiinpä tietyt härät taisteluhäriksi missä iässä tahansa, on selvää, että suurin osa lauman urospuolisista kastroimattomista nautaeläimistä kasvatetaan samanlaiseen tarkoitukseen kuin tavalliset härät, koska tuottajat, jotka valitsevat tietyn osuuden eläimiä taisteluhäriksi, ovat myös naudanlihan tuottajia. Näin ollen tuottajat saavat erityispalkkion kaikista omistamistaan kastroimattomista urospuolisista naudoista, myös niistä, jotka lopulta päätyvät taisteluhäriksi. Komissio ei aio lakkauttaa näille tuottajille maksettavia suoria maksuja ehdottamalla härkien eriyttämistä sen perusteella, mihin tarkoitukseen niitä lopulta käytetään. Siltä osin kuin kaikkiin nautaeläimiin sovellettavista naudanlihan yleistä markkinajärjestelyä koskevista säännöistä säädetään neuvoston asetuksessa, oikeudellisen kehyksen muuttamisesta parlamentin jäsenen tarkoittamalla tavalla voitaisiin päättää maatalousneuvostossa komission esityksestä. Tällä hetkellä komissiolla ei ole aikomusta tehdä asiasta esitystä neuvostolle.